Man wat glo huiswerker verkrag ‘intellektueel gestremd’Argieffoto Die 45-jarige man wat na bewering sy ouers se huiswerker verkrag het, was glo in ŉ “spesiale skool”. Dr. Masase Beke, ŉ psigiater, het Donderdag tydens haar getuienis in die Bronkorstspruit-landdroshof gesê sy het tydens voorlopige psigiese assessering om te bepaal of die man [wie se naam nie genoem mag word nie omdat hy nog nie gepleit het nie] in staat sal wees om verhoor te word, aan die man gevra hoe hy grootgeword het en hy het glo gesê hy het na ŉ “spesiale skool gegaan omdat hy gedruip het in normale skole”. Die man het ná die verkragting glo ook die huiswerker gedwing om seksuele dade met sy hond te pleeg. Maroela Media het vroeër berig die man het die vrou in ŉ kamer in sy huis in Riamarpark in Bronkhorstspruit, oos van Pretoria, ingesleep en haar tot vroeg die volgende oggend herhaaldelik verkrag, waarna hy glo die hond betrek het. Beke het gesê: “Die beskuldigde het vir my gesê hy weet nie wat het daardie dag gebeur nie, maar dat hy saam met ŉ spesifieke vrou geslaap het en dat ŉ hond ook later die dag saam met haar geslaap het. Ek het hom gevra hoe ŉ hond saam met ŉ vrou kon slaap en hy het gesê hy weet nie, ek moet die hond vra.” Hy staan tereg op tien aanklagte, insluitend verkragting, seksuele aanranding en kwaadwillige saakbeskadiging. Volgens Beke is die man nie sielsiek nie, maar het hy wel ŉ intellektuele gestremdheid. Sy het aanbeveel dat hy na Weskoppies gestuur word vir verdere evaluasie. Die beweerde slagoffer was nie Donderdag in die hof nie. Sowat 300 mense, waaronder die EFF, het buite die hof gesing en dans.